Diari Oficial de la Generalitat Valenciana


Sumari del DOGV 9376, del 06-07-2022 (2022/6002)

RESOLUCIÓ de 22 de juny de 2022, del director general d'Administració Local, per la qual es publica la modificació dels estatuts de la Mancomunitat Valls dels Alcalans.
------------------------------------------------------------------------------------------------------------------------------------------------------------------------

### Dades del document

Número de DOGV
:   9376

Data del DOGV
:   06-07-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6002


Data del document
:   22-06-2022

Organisme emissor
:   Presidència de la Generalitat

Tipus de document
:   Resolució

Correcció d'errades

RESOLUCIÓ de 22 de juny de 2022, del director general d'Administració Local, per la qual es publica la modificació dels estatuts de la Mancomunitat Valls dels Alcalans. [2022/6002]  
La Mancomunitat Vall dels Alcalans, mitjançant l'acord del seu òrgan plenari adoptat en sessió de 29 de juny de 2021, va aprovar la modificació dels seus estatuts a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
De conformitat amb el que es disposa en l'article 46.2 de la Llei 21/2018, de 16 d'octubre, de la Generalitat, de mancomunitats de la Comunitat Valenciana es tracta d'una modificació d'estatuts de caràcter constitutiu pel qual s'ha tramitat pel procediment establit en l'article 46.3 de la llei esmentada.  
Remesos l'expedient tramitat i els estatuts aprovats a aquesta Direcció General d'Administració Local, es comprova la seua adequació a la legislació vigent en matèria de règim local.  
L'eficàcia de la modificació estatutària requereix la seua publicació en el Diari Oficial de la Generalitat Valenciana, d'acord amb el que es disposa en l'article 46.3. apartat f de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'acord amb el que es disposa en l'article 10 del Decret 8/2022, d'11 de febrer, del Consell, de modificació del Decret 169/2020, de 30 d'octubre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Primer  
Publicar en el Diari Oficial de la Generalitat Valenciana els Estatuts de la Mancomunitat Vall dels Alcalans, modificats per l'adaptació a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i que figuren com a annex.  
  
Segon  
Inscriure la modificació d'estatuts en el Registre d'Entitats Locals de la Comunitat Valenciana.  
  
Contra aquesta resolució es podrà interposar un recurs d'alçada davant la Secretaria Autonòmica de Cohesió Territorial i Polítiques contra el Despoblament, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Si transcorre aquest termini sense haver-se interposat el recurs, la resolució serà ferma amb caràcter general.  
I això sense perjudici que les persones interessades puguen interposar qualsevol altre recurs que estimen oportú en defensa dels seus interessos.  
  
València, 22 de juny de 2022.- El director general d'Administració Local: Antonio Such Botella.  
  
  
  
ANNEX  
Estatuts de la Mancomunitat Vall dels Alcalans  
  
Article 1. Municipis que integren la mancomunitat  
1. Els municipis de Montserrat, Montroi/Montroy i Real, constitutius de la comarca natural Vall dels Alcalans, província de València, a l'empara del que disposa l'ordenament jurídic vigent, acorden constituir-se en mancomunitat voluntària de municipis per a l'organització i prestació de forma mancomunada de les obres, serveis o activitats de la seua competència, que s'arrepleguen en els presents estatuts.  
  
2. La Mancomunitat tindrà personalitat i capacitat jurídica per al compliment dels seus fins específics.  
3. La documentació emesa per la mateixa Mancomunitat es redactarà en valencià i castellà, igual com el text definitiu dels presents estatuts.  
  
  
Article 2. Denominació i seu  
La Mancomunitat que es constitueix s'anomenarà «Vall dels Alcalans» i té la seu pròpia al municipi de Montroi (València).  
  
Article 3. Finalitats i competències  
1. Les finalitats de la Mancomunitat estaran constituïdes per l'exercici de les competències que, en el marc de la legislació estatal i autonòmica, són assignades als municipis amb vista al benestar i la qualitat de vida del veïnat i transeünts dels municipis que la constitueixen.  
  
2. La Mancomunitat té competència per a intervindre en totes les matèries atribuïdes als municipis per la legislació estatal i autonòmica, en especial les següents:  
a) Abastiment d'aigua potable en alta i evacuació i tractament d'aigües residuals.  
b) Gestió dels residus sòlids urbans i servei d'ecoparc.  
c) Avaluació i informació de situacions de necessitat social i l'atenció immediata a persones en situació o risc d'exclusió social.  
d) Participar en la vigilància del compliment de l'escolaritat obligatòria.  
e) Promoció de la cultura i equipaments culturals.  
f) Manteniment de repetidor i televisió local.  
g) Trasllat de mostres analítiques i receptes especials.  
h) Servei de missatgeria als organismes oficials.  
3. Per a l'assumpció de nous serveis i competències se seguirà el procediment següent:  
a) Aprovació inicial per majoria absoluta del nombre de vots pel Ple de la Mancomunitat.  
b) Remissió de l'acord a la Diputació Provincial de València i al departament de la Generalitat Valenciana en matèria d'administració local per a l'emissió dels respectius informes.  
c) Tràmit d'informació pública.  
d) Aprovació de totes les entitats mancomunades per majoria absoluta.  
e) Remissió de l'expedient complet a la Generalitat Valenciana per si és procedent publicar la modificació realitzada en el DOGV.  
4. La prestació i explotació dels serveis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
5. La prestació de les finalitats enumerades en el paràgraf 1 d'aquest article suposa la subrogació per part de la Mancomunitat en la titularitat del servei, i li'n correspon, per tant, la gestió integral, així com tot allò referent a la imposició i ordenació de la taxa que puga imposar-se, sempre que s'indique en els acords municipals dels ajuntaments afectats.  
  
6. Amb la finalitat d'integrar de la manera més harmònica possible els territoris i municipis que formen la Mancomunitat, es procurarà que els serveis públics que necessiten una ubicació física determinada, tant si es tracta de serveis intermunicipals, és a dir, sufragats per la Mancomunitat, sufragats per la Diputació de València, autònoms, sufragats per la Generalitat Valenciana, com si n'hi haguera algun a càrrec del Govern d'Espanya, o de la Unió Europea i la destinatària dels quals siga la globalitat de la població, amb gran incidència en la vida dels ciutadans i ciutadanes, es guardarà l'equilibri territorial per a la distribució dels serveis públics entre els tres municipis que formen la Mancomunitat.  
  
7. Per a la separació d'alguna de les entitats mancomunades d'un servei que preste la Mancomunitat, serà necessari:  
a) Acord plenari de l'entitat interessada, per majoria absoluta de vots.  
b) Haurà de practicar-se una liquidació del servei, per tal d'imputar, a l'entitat que se separe, els possibles beneficis o càrregues que resulten de la separació.  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats d'aquestes característiques per al compliment de les seues finalitats, i en particular, les següents:  
a) Les potestats reglamentàries i d'autoorganització.  
b) Les potestats tributàries i financeres.  
c) La potestat de programació o de finançament.  
d) Les potestats expropiatòries i d'investigació, delimitació i recuperació d'ofici dels seus béns.  
e) La presumpció de legitimitat i l'executivitat dels seus actes.  
f) Les potestats d'execució forçosa i sancionadora.  
g) La potestat de revisió d'ofici dels seus actes i acords.  
h) Les prelacions i preferències i la resta de prerrogatives reconegudes a la Hisenda Pública per als crèdits d'aquesta, sense perjuí què corresponguen a les hisendes de l'Estat i de les comunitats autònomes; així com la inembargabilitat dels seus béns i drets en els termes que preveuen les lleis.  
  
Article 5. Òrgans de la Mancomunitat  
1. Els òrgans de govern de la Mancomunitat seran representatius dels ajuntaments mancomunats.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
La Junta de Govern Local.  
La Comissió Especial de Comptes.  
3. També podran crear-se totes les comissions informatives que es requerisquen, tenint en compte el nombre de serveis que la Mancomunitat preste.  
La creació i composició d'aquestes comissions s'acordarà en sessió plenària.  
  
Article 6. El Ple de la Mancomunitat  
1. Cada municipi estarà representat, en el ple de la Mancomunitat, per l'alcalde o l'alcaldessa i un altre regidor o regidora, triat pel ple corresponent i que es mantindrà fins que no ho revoque el ple que el/la va triar o perda la condició de regidor/a. El vot serà emés individualment per cadascun dels representants.  
2. La pèrdua de la condició d'alcalde o alcaldessa, o de titular de la regidoria comporta, en tot cas, el cessament com a representant de l'ajuntament en la Mancomunitat, les funcions del qual seran assumides per qui el substituïsca. Quan la pèrdua de la condició de regidor o regidora es produïsca per extinció del mandat, continuaran en funcions només per a l'administració ordinària fins a la presa de possessió dels seus successors. El mateix criteri s'aplicarà en cas de renúncia de la condició de membre representant de la corresponent Mancomunitat.  
  
Article 7. Designació de representants i terminis  
1. Després de cada procés electoral municipal i una vegada que els ajuntaments hagen comunicat a la Mancomunitat els seus representants en aquesta, el president en funcions convocarà la sessió plenària per a la constitució i l'elecció dels òrgans de govern, tot això de conformitat amb el que estableixen els estatuts.  
2. Aquesta sessió tindrà lloc dins dels dos mesos següents a la constitució dels ajuntaments. Si no es convoca dins del termini assenyalat, quedarà automàticament convocada a les dotze hores del primer dissabte posterior a l'últim dia hàbil del mencionat termini, en el lloc on habitualment se celebren les sessions constitutives.  
3. Finalitzat el mandat dels ajuntaments, els òrgans de la Mancomunitat continuaran en les seues funcions per a l'administració ordinària dels assumptes fins a la constitució dels nous òrgans, sense que en cap cas puguen adoptar acords per als quals es requerisca majoria qualificada.  
  
Article 8. Competències i atribucions del Ple  
1. En el ple de la Mancomunitat, a cadascun dels membres correspon un vot amb el mateix valor.  
2. Correspon al Ple de la Mancomunitat:  
a) Elecció dels òrgans unipersonals de la Mancomunitat.  
b) Proposar les modificacions dels estatuts.  
c) Aprovar i modificar les ordenances de la Mancomunitat i els seus reglaments orgànics.  
d) Proposar el canvi de denominació de la Mancomunitat i l'adopció o modificació dels seus símbols o ensenyes.  
e) Aprovar els pressupostos i el compte general de la Mancomunitat.  
  
f) Proposar la incorporació de nous membres a la Mancomunitat i comprovar la concurrència dels pressupostos necessaris per a la separació voluntària de membres de la mancomunitat i, quan procedisca, acordar la seua separació obligatòria.  
g) Proposar la dissolució de la Mancomunitat.  
h) L'aprovació de les formes de gestió dels serveis.  
i) L'acceptació de la delegació de competències feta per altres administracions públiques.  
j) El plantejament de conflictes de competència a altres entitats locals i la resta d'administracions públiques.  
k) L'exercici d'accions judicials i administratives i la defensa de la corporació en matèria de competència plenària.  
l) La declaració de lesivitat dels actes de la Mancomunitat.  
m) L'alteració de la qualificació jurídica dels béns de domini públic.  
  
n) La concertació de les operacions de crèdit la quantia de la qual acumulada, dins de cada exercici econòmic, excedisca el 10 por 100 dels recursos ordinaris del pressupost - excepte els de tresoreria, que li corresponen quan l'import acumulat de les operacions vives en cada moment supere el 15 per 100 dels ingressos corrents liquidats en l'exercici anterior, tot això de conformitat amb el que disposa el text refós de la Llei reguladora de les hisendes locals.  
o) La contractació i concessions de qualsevol classe quan el seu import supere el 10 per 100 dels recursos ordinaris del pressupost i, en tot cas, els sis milions d'euros, així com els contractes i concessions plurianuals, quan la seua duració siga superior a quatre anys, i les plurianuals de menor duració, quan l'import acumulat de totes les seues anualitats supere el percentatge indicat, referit als recursos ordinaris del pressupost del primer exercici i, en tot cas, quan siga superior a la quantia assenyalada en aquesta lletra.  
p) L'aprovació dels projectes d'obres i serveis quan siga competent per a la contractació o concessió, i que fins i tot no estiguen previstos en els pressupostos.  
q) L'adquisició de béns i drets quan el seu valor supere el 10 per 100 dels recursos ordinaris del pressupost i, en tot cas, quan siga superior a tres milions d'euros, així com les alienacions patrimonials en els supòsits següents:  
1r. Quan es tracte de béns immobles o de béns mobles que estiguen declarats de valor històric o artístic, i no estiguen previstos en el pressupost.  
2n. Quan si estan previstos en el pressupost, superen els mateixos percentatges i quanties indicades per les adquisicions de béns.  
r) Aquelles altres que hagen de correspondre al Ple per exigir la seua aprovació una majoria especial.  
s) La presa de possessió i cessament dels vocals.  
t) Les altres que expressament li conferisquen les lleis.  
u) Aquelles altres competències que, si correspon al ple exigir-ne l'aprovació, suposen una majoria especial.  
3. Correspon, igualment, al Ple la votació sobre la moció de censura al president i sobre la qüestió de confiança plantejada per aquest, que seran públiques i es realitzaran per mitjà de crida nominal en tot cas, i es regeixen pel que disposa la legislació electoral general.  
  
Article 9. Comissió especial de comptes  
1. La comissió especial de comptes estarà formada per tots els membres del Ple de la Mancomunitat.  
Correspon a la comissió especial de comptes l'examen, estudi i informe dels comptes, pressupostaris i extrapressupostaris, que haja d'aprovar el Ple de la Mancomunitat i, en especial, del compte general que han de rendir les mancomunitats.  
2. Per a l'exercici de les seues funcions, la comissió podrà requerir, a través de la presidència de la Mancomunitat, la documentació complementària necessària i la presència dels membres de la mancomunitat, la documentació complementària necessària i la presència dels membres de la Mancomunitat i el seu personal relacionat amb els comptes que s'analitzen.  
3. La comissió especial de comptes haurà de reunir-se necessàriament abans de l'1 de juny de cada any per examinar i informar els comptes generals de la Mancomunitat d'àmbit comarcal.  
4. A més de l'anterior, pot celebrar reunions preparatòries, si la presidència ho decideix o si ho sol·licita una quarta part, almenys, del nombre legal de membres de la Mancomunitat.  
5. La comissió especial de comptes podrà actuar com a comissió informativa per a l'informe o el dictamen dels assumptes relatius a economia i hisenda de la Mancomunitat, si així ho preveu el reglament orgànic o ho acorda el ple.  
6. La comissió la formaran els membres que componen el Ple de la corporació.  
  
Article 10. Nomenament del president  
1. La Presidència de la Mancomunitat recaurà cada legislatura en un municipi de forma rotativa.  
2. El president de la Mancomunitat serà elegit pel Ple de la Mancomunitat, entre els vocals del municipi que li corresponga la Presidència, per majoria absoluta del nombre legal de vots que la integren.  
  
3. Si cap candidat obté majoria absoluta en la primera votació, se celebrarà vint-i-quatre hores després una segona votació, i es triarà la persona que obtinga el nombre més gran de vots. En cas d'empat serà elegida la de més edat.  
4. Per a la destitució del president se seguirà el mateix procediment que el que estableix la legislació vigent per a la destitució de l'alcalde o alcaldessa.  
5. La pèrdua de la condició de regidor o regidora en el municipi mancomunat serà causa de cessament en la titularitat de la presidència.  
6. La persona titular de la presidència podrà renunciar voluntàriament a la titularitat de l'esmentat òrgan manifestant-ho per escrit.  
  
Article 11. Vicepresident  
El president designarà un o més vicepresidents, en nombre màxim de dos, que substituiran, per l'ordre del seu nomenament, en cas d'absència, vacant o malaltia. D'aquests nomenaments s'informarà el Ple en la primera sessió que es realitze.  
Les vicepresidències recauran en els altres dos municipis de forma rotativa.  
La pèrdua de la condició de regidor o regidora en el municipi mancomunat serà causa de cessament en la titularitat de la vicepresidència.  
  
Article 12. Competències i atribucions del president  
1. Corresponen al president de la Mancomunitat les següents competències:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern Local i de qualssevol altres òrgans col·legiats de la Mancomunitat  
c) Decidir els empats amb el vot de qualitat una vegada realitzada la segona votació, i si persistira l'empat.  
d) Dirigir, inspeccionar i impulsar els serveis, les obres i les activitats de la Mancomunitat.  
e) Ordenar pagaments, rendir comptes i administrar el fons i béns de la Mancomunitat.  
f) Aprovar l'oferta d'ocupació pública, aprovar les bases de les proves per a la selecció de personal i per als concursos de provisió de llocs de treball.  
g) Disposar de despeses dins dels límits de la seua competència.  
h) Exercir la direcció superior del personal de la Mancomunitat.  
  
i) Contractar obres, serveis i subministraments, dins dels límits establits per la legislació vigent per a l'alcalde.  
j) Representar la Mancomunitat i la seua defensa en les matèries de la seua competència, i si és procedent, en cas d'urgència.  
  
k) Exercir les accions judicials i administratives en cas d'urgència.  
  
l) Totes aquelles que la normativa de règim local atribueix a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a) i j), a més de les que s'establisquen per a l'alcalde en la legislació de règim local.  
  
Article 13. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió com a mínim una vegada al trimestre. Dins d'aquest límit, correspon al ple decidir la periodicitat d'aquestes sessions i els dies i hores de la seua celebració, mitjançant un acord adoptat en sessió extraordinària que haurà de convocar el president dins dels trenta dies següents al de la sessió constitutiva.  
Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vots. En aquest últim cas, la realització de la sessió no podrà demorar-se més de quinze dies hàbils des que fora sol·licitada.  
3. Les sessions del Ple han de convocar-se, almenys, amb dos dies hàbils d'antelació. En la citació es farà constar l'ordre del dia.  
4. El Ple es constitueix vàlidament amb l'assistència d'un terç del nombre legal de vots. Aquest quòrum ha de mantindre's al llarg de tota la sessió.  
5. En tot cas, es requereix l'assistència del president i del secretari de la Mancomunitat, o dels que legalment els substituïsquen.  
  
Article 14. Sistemes d'acords  
1. Els acords del Ple s'adopten, per regla general, per majoria simple dels vots presents. Hi ha majoria simple, quan els vots afirmatius són més que els negatius.  
2. És necessari el vot favorable de la majoria absoluta del nombre legal de vots del ple per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels estatuts.  
c) Aprovació d'operacions financeres o de crèdit i concessions de quitaments i esperes, quan el seu import supere el 10 % dels recursos ordinaris del seu pressupost.  
d) Determinació de la forma de gestió del servei.  
e) Fixar anualment les aportacions econòmiques dels municipis integrants de la Mancomunitat establides en l'article 21 dels estatuts.  
  
f) Acordar la dissolució de la Mancomunitat, després dels tràmits previs oportuns, i nomenar els vocals membres de la comissió liquidadora i aprovar la proposta efectuada per aquesta.  
g) Qualsevol altra matèria en què així es dispose en els presents estatus o en la legislació de règim local aplicable.  
  
Article 15. La Junta de Govern  
La junta de govern local, que tindrà caràcter obligatori, estarà integrada per la presidència de la mancomunitat que la presidirà, la vicepresidència/cies i per un nombre de representants dels municipis mancomunats integrants del ple mai superior a un terç del nombre de membres del ple. La designació i cessament dels membres de la Junta de Govern es realitzarà per resolució de la Presidència.  
  
En el Ple d'organització de la Mancomunitat es donarà compte del nomenament dels vicepresidents/entes que integren la Junta de Govern.  
  
També es donarà compte dels canvis dels membres quan es decidisca per la Presidència.  
  
Article 16. Atribucions de la Junta de Govern  
Correspon a la Junta de Govern Local:  
a) L'assistència al ple, a la presidència, a les vicepresidències i a la resta d'òrgans de la mancomunitat.  
b) Les atribucions que la presidència o altres òrgans de la mancomunitat li deleguen o li assignen les lleis.  
  
Article 17. Habilitats nacionals  
1. En aquesta Mancomunitat existirà un lloc de treball reservat a funcionaris d'administració local amb habilitació de caràcter nacional a qui correspondran les funcions de secretaria comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, la tresoreria i la recaptació.  
2. En tant es classifique reglamentàriament per l'òrgan autonòmic competent l'esmentat lloc de treball, aquestes funcions podran ser exercides per algun funcionari d'administració local amb habilitació de caràcter nacional d'algun dels municipis que integren la Mancomunitat, prèvia designació del Ple d'aquesta.  
3. No obstant això, si una vegada creat i classificat, si s'estima que el volum de serveis o recursos de la Mancomunitat és insuficient per al manteniment de l'anomenat lloc de treball, es podrà, de conformitat amb la normativa aplicable, sol·licitar l'exempció de l'obligació de mantindre'l.  
En aquest supòsit, i una vegada concedida l'esmentada exempció, les funcions reservades a habilitats nacionals s'exerciran a través del funcionari amb aquesta habilitació d'algun dels municipis que integren la Mancomunitat, per mitjà d'acumulació.  
  
Article 18. La resta de personal  
1. El Ple de la Mancomunitat aprovarà anualment, juntament amb el pressupost, la corresponent plantilla de personal propi, que comprendrà tots els llocs de treball reservats a funcionaris i laborals.  
  
2. La selecció i règim jurídic d'aquest personal, així com la provisió dels llocs de treball existents, es regirà, igual que per a la resta de les corporacions locals, pel que estableix la normativa bàsica sobre funció pública, règim local i resta de la legislació aplicable.  
  
3. En el supòsit de la dissolució de la Mancomunitat, el personal haurà de ser incorporat per l'entitat local de què provinguen o on preste els seus serveis. La resta de personal que no tinga aquesta consideració haurà de ser absorbit proporcionalment pel seu pes en la Mancomunitat per les entitats que la integren. Es procedirà de la mateixa forma en el cas de separació d'algun dels municipis mancomunats.  
  
  
Article 19. Recursos financers  
La Hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 20. Ordenances fiscals  
1. Per a la imposició, exacció, liquidació i cobrament dels seus recursos, la Mancomunitat aprovarà les ordenances corresponents als diversos serveis, i aquestes ordenances tindran força obligatòria en tots els municipis integrats en l'anomenat servei, una vegada aprovades.  
2. Correspondrà els municipis facilitar a la Mancomunitat tota la informació precisa per a la formació de padrons, altes, baixes i la resta de modificacions referides als contribuents afectats pels diversos serveis que constituïsquen les finalitats regulades en els articles anteriors.  
  
3. La Mancomunitat podrà, en tot moment, pels seus propis mitjans, comprovar la veracitat i exactitud de les dades a què es refereix el número anterior.  
  
Article 21. Aportacions econòmiques  
Les aportacions dels municipis mancomunats es fixaran anualment per a cada exercici econòmic pel Ple de la Mancomunitat, amb el quòrum de la majoria absoluta del nombre legal dels seus membres i seran les següents:  
a) Una quota principal en funció de l'ús que cada entitat realitza dels serveis que es presten mancomunadament. Per a la determinació d'aquesta quota, s'aplicaran les bases o mòduls que aprove el Ple de la Mancomunitat.  
b) Una quota complementària i obligatòria per a atendre les despeses generals de conservació, entreteniment i administració, es realitzen o no els serveis, en proporció al nombre d'habitants de dret de cada municipi, segons l'últim padró municipal aprovat per l'Estat.  
  
c) Una quota extraordinària i obligatòria per a atendre despeses d'aquest caràcter.  
  
  
Article 22. Característiques de les aportacions  
Les aportacions dels municipis a la Mancomunitat tenen la consideració de despeses obligatòries i preferents per les entitats mancomunades.  
  
Article 23. Forma i termini dels pagaments  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament de la seua quota més d'un trimestre, el president requerirà el seu pagament en un termini de vint dies.  
Transcorregut l'anomenat termini sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pertinents, a càrrec de les quantitats que per qualsevol concepte foren liquidades a favor de l'ajuntament deutor a fi que les entregue a la Mancomunitat.  
2. Aquesta retenció és autoritzada expressament pels ajuntaments mancomunats en el moment de l'aprovació dels presents estatuts, sempre que s'acompanye la certificació de descobert reglamentari en cada cas.  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva; per a això s'ha de seguir el procediment establit en l'article 30 dels presents estatus, i podran reclamar-se les quantitats degudes i les despeses derivades de conformitat amb els apartats 1 i 2 d'aquest article.  
  
Article 24. Pressupost  
1. La Mancomunitat aprovarà anualment un pressupost de conformitat amb la legislació de règim local.  
2. El pressupost constitueix l'expressió xifrada, conjunta i sistemàtica de les obligacions que, com a màxim poden reconéixer, i dels drets que es preveuen liquidar durant el corresponent exercici econòmic.  
  
3. S'inclouran en el pressupost, les inversions que es puguen realitzar i també les fonts de finançament.  
  
Article 25. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte haurà de formar-se un inventari de conformitat amb el que disposen les disposicions vigents en la matèria.  
2. La participació de cada entitat mancomunada en aquest patrimoni es fixarà tant inicialment, com d'ara en avant en funció del nombre d'habitants de dret de cada entitat, segons l'últim padró municipal aprovat per l'Estat.  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació.  
  
Article 26. Durada  
La Mancomunitat es constitueix per temps indefinit.  
  
Article 27. Modificació d'estatuts  
1. La modificació dels estatuts de la Mancomunitat podrà tindre caràcter constitutiu o no constitutiu.  
2. La modificació constitutiva dels estatuts de la Mancomunitat es referirà, exclusivament, als aspectes següents:  
a) Objecte competencial.  
b) Sistema de representació dels municipis.  
c) Supòsits de dissolució de la Mancomunitat.  
d) Els que, al marge dels anteriors, establisquen els estatus de la Mancomunitat.  
3. Les modificacions constitutives s'ajustaran al procediment següent:  
a) Aprovació inicial pel Ple de la Mancomunitat, per majoria absoluta del nombre legal de vots.  
b) Obertura d'un termini d'informació pública durant un mes, en els taulers d'anuncis dels ajuntaments mancomunats i de la mateixa Mancomunitat, amb indicació de la forma, el lloc i el termini de consulta i formulació d'al·legacions per les persones interessades.  
c) Emissió dels informes de la diputació provincial o, si és el cas, diputacions provincials interessades i del departament del Consell amb competències en matèria d'administració local.  
d) Resolució pel Ple de la Mancomunitat, si és el cas, de les al·legacions o objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
4. Les restants modificacions estatutàries tindran caràcter no constitutiu i tan sols requeriran l'acord aprovatori del Ple de la Mancomunitat, per majoria absoluta de vots, amb audiència prèvia als municipis integrants de la Mancomunitat, i la seua publicació íntegra per part de la Mancomunitat en el Diari Oficial de la Generalitat Valenciana.  
  
  
Article 28. Incorporació de nous membres  
1. Per a la incorporació a la Mancomunitat d'un nou municipi, serà necessari:  
a) El vot favorable de la majoria absoluta dels membres de la corporació interessada.  
b) El vot favorable de la majoria absoluta dels vots del Ple de la Mancomunitat.  
2. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que en sol·licita la inclusió.  
  
Si no existira tal patrimoni, aportarà la quota que resulte de multiplicar la quantitat a què es refereix l'apartat b de l'article 21 per un nombre d'anys que no podrà excedir de cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. Així mateix, haurà d'aportar totes les despeses que s'originen amb motiu de la seua inclusió en la Mancomunitat.  
  
Article 29. Separació voluntària  
1. Els municipis podran separar-se en qualsevol moment de la Mancomunitat, amb el compliment previ dels requisits següents:  
a) Acord del Ple Municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la Mancomunitat.  
c) Que haja transcorregut, si és el cas, el període mínim de pertinença estatutàriament establit.  
d) Abonament de totes les despeses que s'originen amb motiu de la separació, així com la part del passiu concret per la Mancomunitat a càrrec seu, d'acord amb els termes previstos en aquests estatuts.  
  
e) Que es notifique l'acord de separació a la Mancomunitat amb l'antelació mínima prevista en els seus estatuts.  
2. Complits els requisits anteriors, la Mancomunitat haurà d'acceptar la separació del municipi interessat mitjançant un acord per majoria absoluta del seu plenari, a què es donarà publicitat per la Mancomunitat a través del Diari Oficial de la Generalitat Valenciana i serà objecte d'inscripció en el registre d'entitats locals autonòmic.  
  
Article 30. Separació obligatòria  
1. La Mancomunitat podrà acordar la separació obligatòria dels municipis en els termes previstos en els estatuts i, en tot cas, en els supòsits següents:  
a) El reiterat incompliment del pagament de les seues aportacions.  
b) L'incompliment d'aquelles altres actuacions necessàries per al correcte desenvolupament de la Mancomunitat a què vinga obligat pels estatuts.  
2. El procediment de separació s'iniciarà d'ofici per la Mancomunitat mitjançant un acord per majoria absoluta del seu plenari.  
3. Acordada la iniciació del procediment de separació, es concedirà al municipi el termini d'audiència per un mes.  
4. Vistes les al·legacions presentades pel municipi, el ple de la Mancomunitat podrà acordar la separació obligatòria mitjançant un acord favorable de la majoria absoluta dels seus membres legals.  
5. La Mancomunitat donarà publicitat a l'acord de separació obligatòria del municipi mitjançant la seua publicació en el Diari Oficial de la Generalitat Valenciana i procedirà a la seua inscripció en el registre d'entitats locals autonòmic.  
  
Article 31. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella, operació que quedarà diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a aquesta entitat local béns afectats, serveis propis, es practicarà, excepte acord amb els municipis interessats, una liquidació parcial a fi que aqueixos elements els siguen reintegrats, sense perjuí dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. No obstant això, a la vista de les circumstàncies concurrents apreciades per la Mancomunitat i degudament justificades, es podrà anticipar totalment o parcialment l'import de la seua participació als municipis separats, adjudicant-se aquells elements o instal·lacions establides per al servei exclusiu d'aquests.  
3. Si, com a conseqüència de la separació d'un o més municipis, la Mancomunitat deixara de ser viable, es procedirà a la dissolució tal com estableix l'article 32.  
  
Article 32. Dissolució de la Mancomunitat  
La Mancomunitat haurà de dissoldre's quan concórreguen, a més de les causes previstes en els seus estatuts, alguna de les següents:  
a) Perquè així ho disposen les lleis.  
b) Perquè s'haja complit o hagen desaparegut tots els seus objectius.  
c) Perquè així ho acorden els municipis que la integren.  
  
Article 33. Procediment de dissolució  
1. Quan concórrega alguna de les causes de dissolució, haurà d'iniciar-se d'ofici el procediment de dissolució per la Mancomunitat o a instància de qualsevol dels seus membres.  
2. El procediment de dissolució de la Mancomunitat requerirà:  
  
a) Acord de la dissolució de l'entitat pel ple de la Mancomunitat, per majoria absoluta legal del nombre de vots, i la seua comunicació al departament del Consell competent en matèria d'Administració Local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la Diputació Provincial i del departament del Consell competent en matèria d'Administració Local.  
d) L'aprovació dels ajuntaments mancomunats, per majoria absoluta del nombre legal dels seus membres. El tràmit continuarà sempre que quede acreditada l'aprovació per les dues terceres parts de les entitats locals integrants de la Mancomunitat a favor de la dissolució proposada.  
  
e) L'aprovació pel ple de la Mancomunitat, per majoria absoluta dels seus vots, de la proposta efectuada per la comissió liquidadora.  
  
f) Remissió al departament del Consell competent en matèria d'Administració Local que procedirà a publicar la dissolució en el Diari Oficial de la Generalitat Valenciana, i a donar de baixa la Mancomunitat en el Registre d'Entitats Locals de la Comunitat Valenciana.  
  
3. Aprovada la dissolució de la Mancomunitat per part dels plenaris municipals i abans de la seua remissió a la Generalitat, s'haurà de crear una comissió liquidadora composta, almenys, per la presidència de la Mancomunitat i dos vocals. En aquesta comissió s'integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les seues reunions a experts determinats, només als efectes d'escoltar la seua opinió, o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, serveis i drets de la Mancomunitat a dissoldre, xifrarà els seus recursos, càrregues i dèbits, i relacionarà el seu personal, i procedirà més tard a proposar al ple de l'entitat la seua oportuna distribució en els ajuntaments mancomunats.  
5. La proposta, per ser aprovada vàlidament, requerirà el vot favorable de la majoria absoluta dels vots del ple de l'entitat. Una vegada aprovada, la proposta serà vinculant per als ajuntaments mancomunats.  
  
6. Després de la dissolució de la Mancomunitat, aquesta mantindrà la seua personalitat jurídica fins que no siga adoptat, pel ple, l'acord de liquidació i distribució del seu patrimoni, el qual haurà de publicar-se en el Diari Oficial de la Generalitat Valenciana.  
  
Article 34. Registre de documents per les entitats mancomunades  
1. Els registres de les diverses entitats locals mancomunades tindran la consideració de registres delegats des de la Mancomunitat a tots els efectes d'entrada, eixida i presentació de documents.  
  
  
DISPOSICIONS TRANSITÒRIES  
  
Primera  
Els actuals vocals, president, vicepresident i tresorer, una vegada aprovats definitivament els presents estatus, seguiran en l'exercici del seu càrrec amb plenes competències i facultats jurídiques, a més de les que concedeixen els presents estatuts, fins a la finalització de la legislatura vigent.  
  
DISPOSICIÓ FINAL  
  
Única  
Per a tot allò que no preveuen aquests estatuts s'aplicarà el que estableix la legislació per a les entitats locals.